Illum, il-Kummissjoni Ewropea rreferiet lill-Awstrija, il-Belġju u n-Netherlands lill-Qorti tal-Ġustizzja tal-Unjoni Ewropea, b'talba għal sanzjonijiet finanzjarji, talli naqsu milli jimplimentaw bis-sħiħ ir-raba' Direttiva Kontra l-Ħasil tal-Flus (AMLD4) fil-leġiżlazzjoni nazzjonali tagħhom. Il-Viċi President Eżekuttiv Valdis Dombrovskis qal: “Għandna regoli tal-UE robusti fis-seħħ iżda jridu jiġu applikati b'mod konsistenti u effiċjenti. Se niżguraw li kulħadd, kemm fis-settur privat kif ukoll fis-settur pubbliku, japplika r-regoli b'mod rigoruż. Nedejna ħafna proċeduri ta' ksur biex niżguraw it-traspożizzjoni u l-applikazzjoni sħiħa tar-regoli tagħna.” Wara valutazzjoni tal-miżuri nnotifikati minn dawn l-Istati Membri, il-Kummissjoni kkonkludiet li l-AMLD4 ma ġietx trasposta bis-sħiħ fil-leġiżlazzjoni nazzjonali. It-traspożizzjoni mhux kompluta tikkonċerna aspetti fundamentali tal-qafas ta' kontra l-ħasil tal-flus, bħal-leġiżlazzjoni dwar l-imħatri u l-logħob tal-azzard (l-Awstrija), il-mekkaniżmi li permezz tagħhom l-Unitajiet tal-Intelligence Finanzjarja jiskambjaw id-dokumenti u l-informazzjoni (il-Belġju), u l-informazzjoni li għandha tiġi pprovduta dwar is-sjieda benefiċjarja ta' entitajiet korporattivi u entitajiet ġuridiċi oħrajn (in-Netherlands). Sfond L-Istati Membri kollha kellhom jimplimentaw ir-regoli tal-AMLD4 sas-26 ta' Ġunju 2017. Wara din l-iskadenza, il-Kummissjoni fetħet proċedimenti ta' ksur kontra l-Istati Membri kollha, peress li l-ebda wieħed minnhom ma kien innotifika t-traspożizzjoni kompluta tal-AMLD4. Hemm proċeduri ta' ksur miftuħa dwar it-traspożizzjoni mhux kompluta kontra tmien Stati Membri: tliet Stati Membri rċevew Opinjonijiet Motivati, hemm proċedimenti kontra żewġ Stati Membri pendenti l-Qorti, u llum il-Kummissjoni ddeċidiet li tirreferi tliet Stati Membri oħra lill-Qorti.